钦定古今图书集成/明伦汇编/氏族典/第280卷 > 《浦阳深溪王氏义门碑铭》宋·濂
## 钦定古今图书集成/明伦汇编/氏族典/第280卷 > 《浦阳深溪王氏义门碑铭》宋·濂

浦阳，于婺为山邑，唐天宝末，始割义乌、兰谿、富阳三
县地置之。人生其中，往往朴茂淳质，力农务本，耻于
华言伪行，而以士自命。陈文毅公盛称《书传》所载古
者礼义之俗，殆不是过。其言信不诬矣。载稽其事，梁
贞明初，县人何千龄四代同居。宋淳熙中，锺宅亦至
三世。何、锺二氏之间，而冲素处士郑绮奋然兴起，教
子孙无别火而食志确见凝尢，非二氏所能及。故六
传至文嗣而家益昌。元至大末，旌其门闾，而于力役
之征，俾无有所与。宋、元二朝《国史》皆为之立传。盖自
建炎初迨今已历十世，逾二百五十春秋矣。深溪王
氏，其生出于乌伤之凤林，有讳万者，字处一，擢宋嘉
定癸未进士第，立朝謇谔，凛然不可犯，憸壬畏之，为
之敛迹。终官太常少卿，谥曰“忠惠。”少卿之弟苃，三传
至某，生二子：澄、汶。澄以忠厚为家，州里之无告者，煦
之以仁人，爱戴之，不啻其父兄。濒终，集家众言曰：“汝
曹能合族如同里郑氏，吾瞑目无憾矣。”言讫而逝。澄
生三子，子觉、子麟、子伟。子麟出为汶后，皆善绍先志。
子觉生五子：应念。庆聪，子麟生一子宪，子伟生二
子懃，恩而应之伯仲又各生子，逾二十人矣。子觉与
子麟合谋，召子姓谓曰：“一体之分，散为九族，庠痾疾
痛，举切吾身。收族而聚居，是谓惇本；离宗而自矜，是
谓乖义，古之道也。今吾家相传四叶矣，和孺之乐虽
殷，管摄之计未建，庸非阙欤？况吾父有遗言，欲法郑
氏，郑氏于吾有连，其成规具在，吾将损益而行之，何
如？”于是应念帅诸弟踊跃承命，请参定《家则》一卷，朝
夕遵之，唯恐有所失。驭家之礼，质文之兼至，应物之
务，内外之齐饬，薰蒸太和之中，壹囿范围之内。乡人
士莫不感厉而歆艳之。子觉且谓不可无以示来者。
既勒《家则》于碑，而复征濂文以纪其事。昔者成周之
世，九夫为井，井方一里，而一夫受田百亩，其家众男
为馀夫，亦受二十五亩。赋由斯而出，夫由斯而定，其
势不得不分。当是时，未闻有同居累世者也。其相亲
相恤之政，则有大小，宗法存焉。大宗譬则干也，小宗
譬则枝也，枝虽有千万之不齐，而其干终一而已。前
王持世之微权，盖不得不尔也。自夫封建“宗法之制
坏，九族之亲漫焉不相统属，俨若秦肥之视越瘠。仁
人义士乃于服尽情迁之时，缀之以食而弗殊，事虽
有异于古，不犹行古之道乎哉？浦江蕞尔之邑，以义
居闻者三人，而子觉又不悖先训，蹶然而思继焉。古
者礼义之俗，诚岂有越于此哉？”文毅公之言，至是益可征矣。子觉本名阀之后，金华诸族亦同出于凤林，
其显融者项背相望，而淳熙宰相为尢著，宰相势隆
望重，尚未能合族以居，而子觉一韦布之士，乃断然
行之，斯可谓之贤也矣。虽然，“靡不有初，鲜克有终。子
觉之嗣人，尚世守遗法而不坠，他时将与郑氏俪美
而交辉。圣朝以孝治天下”，旌异之典，未必为子觉惜
也。龙光下“烛、行当焕焕于山川之间矣。”濂因不辞而
记之。又系之以铭曰：

《易》，著同人，合干与离。上参于天，火之赫熹。类族辨物，
君子以之。况我宗属，一气之为。譬犹单干，渐敷群枝。
服虽少杀，情或甚非。物我相形，矛盾迭驰。借耰取箕，
谇语丝披。所幸天衷，亘古无亏。不有人豪，务克己私。
何能大公，拔其藩篱。浦阳之江，其流弥弥。太朴未散，
民醇俗熙。以义闻者，接轸联帷。有美王氏，裔出绅緌。
佩厥先训。如铭鼎彝，大合其族。嗜义若饴，夙夜无愆。
竭其心思。度物引类，取式树规。钜探浩渺，细入密微。
日约月会，有文可稽。耄倪同心，一唱百随。孰为范防，
征《礼》与诗。以匡念虑，以肃威仪。如水斯潴，畚筑以时。
涓滴弗戒，不翅漏卮。古云“孝弟，致家之肥。”匪间古今，
验若蓍龟。维彼崇构，肇自筑基。既坚既饬，栋宇翚飞。
维彼跬步，千里在兹。行行不息，其至无疑。上慎旃哉，
勇毅自持。谁谓华高，企其齐而。太史造铭，勒之丰碑。